[pic] | COMISIA COMUNITĂŢILOR EUROPENE |

Bruxelles, 16.7.2009

COM(2009) 371 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare

EXPUNERE DE MOTIVE

Acordul interinstituțional din 17 mai 2006[1] permite mobilizarea Fondului european de ajustare la globalizare prin intermediul unui mecanism de flexibilitate, în limita unui plafon anual de 500 de milioane EUR, pe lângă rubricile bugetare corespunzătoare ale cadrului financiar. Regulile de eligibilitate aplicabile contribuțiilor din acest fond sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2] (denumit în continuare „FEG”).

Serviciile Comisiei au examinat în detaliu solicitările prezentate de Spania și Portugalia în conformitate cu Regulamentul (CE) nr.1927/2006, în special cu articolele 2, 3, 4, 5 și 6.

Cele mai importante elemente ale evaluărilor pot fi rezumate după cum urmează:

Cazul FEG/2008/005 ES/Cataluña

1. Solicitarea autorităților spaniole a fost primită de Comisie la data de 29 decembrie 2008 și completată prin informații suplimentare de către statul membru până la data de 13 martie 2009. Solicitarea s-a bazat pe criteriile specifice de intervenție prevăzute la articolul 2 litera (b) din Regulamentul (CE) nr. 1927/2006 și a fost prezentată în termenul stabilit de 10 săptămâni, menționat la articolul 5 din regulamentul respectiv.

2. Spania a înaintat această solicitare în temeiul criteriului de intervenție menționat la articolul 2 litera (b) din Regulamentul (CE) nr. 1927/2006, care prevede concedierea într-o perioadă de 9 luni a cel puțin 1 000 de salariați, într-o diviziune din NACE 2 (nomenclatorul statistic al activităților economice) REV 2[3], dintr-o regiune sau două regiuni învecinate la nivelul NUTS II (nomenclatorul unităților teritoriale de statistică). În solicitare se aduc dovezi privind concedierea, în total, a 1 269 de persoane în 30 din întreprinderile clasificate în diviziunea 13 din NACE (a doua revizuire) („fabricarea produselor textile”) în timpul perioadei de referință de nouă luni (de la 28 februarie la 27 octombrie 2008). De asemenea, în solicitare s-a făcut referință la 451 de concedieri suplimentare în cele două luni care au urmat perioadei de referință.

3. Analiza legăturii dintre concedieri și modificările majore din structura comerțului mondial se bazează pe informațiile care urmează: deschiderea tot mai mare a pieței mondiale a produselor textile în urma expirării, la sfârșitul anului 2004, a Acordului multifibre al Organizației Mondiale a Comerțului a permis înlocuirea producției comunitare cu importuri de produse cu costuri reduse, mai ales din Asia și Africa de Nord. În scopul de a stabili legătura dintre concedieri și modificările majore din structura comerțului mondial, Spania afirmă, folosind statisticile comerciale EUROSTAT, că balanța comercială comunitară din domeniul produselor textile s-a deteriorat substanțial în perioada 2004-2007. Deși exporturile de produse textile comunitare au crescut cu 10 % de-a lungul perioadei, importurile de produse textile în Comunitate au crescut cu 21 %, de la 73 de miliarde EUR la 88 de miliarde EUR, în timp ce exporturile de produse textile au crescut doar cu 4 miliarde EUR, ceea ce a condus la deteriorarea continuă a situației cotei aferente Comunității din piața produselor textile.

4. Forța pe care o are euro față de dolarul american în ultimul timp a dus și la accentuarea efectului negativ asupra exporturilor de produse textile fabricate în Comunitate, încurajând, în același timp, importurile în Comunitate de produse textile fabricate în țări din zona dolarului.

Solicitarea se referă la intensitatea folosirii forței de muncă în sectorul textil și, astfel, la sensibilitatea acestuia față de costurile care nu sunt legate de salarii, cum ar fi costurile protecției sociale în Comunitate, ceea ce face ca importurile din țările cu salarii mici, care nu au nivelurile comunitare de protecție socială, să se situeze într-o poziție avantajoasă atât în cadrul pieței comunitare, cât și în cadrul pieței mondiale.

5. Repercusiunile la nivel local și regional sunt prezentate după cum urmează în solicitare:

Teritoriile afectate de concedieri se găsesc toate în cadrul comunității autonome Cataluña și sunt concentrare în doisprezece comarques (în mare, echivalentul județelor) din provinciile învecinate Barcelona și Girona: Alt Penedès, Anoia, Bages, Baix Llobregat, Barcelonès, Conca de Barberà, Garrotxa, Gironès, La Selva, Maresme, Osona, Ripollès și Vallès Occidental. Din cele doisprezece comarques, cinci sunt afectate în mod special de concedieri, deoarece au zone în care sectorul textil este deosebit de concentrat. Cele mai multe concedieri în cursul perioadei de referință au avut loc în: Maresme (trei întreprinderi închise și 290 de concedieri), Bages (trei întreprinderi închise și 279 de concedieri), Gironès-La Selva (trei întreprinderi închise și 246 de concedieri) și Vallès Occidental (181 de concedieri în nouă întreprinderi).

În Cataluña, numărul lucrătorilor șomeri din industria textilă a crescut în mod semnificativ de-a lungul ultimilor cinci ani. Între 2004 și 2008, acest număr a crescut cu 42 %, iar în ultimul an pentru care sunt disponibile date comparative, numărul muncitorilor șomeri din acest sector a crescut cu 14,5 %. Din cauza faptului să sectorul este concentrat într-un număr mic de zone, impactul este mai mare la nivel local decât o arată aceste cifre. În unele din comarques afectate, proporția populației totale în șomaj care provine din sectorul textil depășește 50 % din totalul pentru toate sectoarele industriale (de exemplu Maresme, unde 56 % din toți șomerii din industrie provin din sectorul textil sau Ripollès, unde cifra este de 51 %). Ca proporție din numărul total al șomerilor, lucrătorii din sectorul textil depășesc 10 % în șase comarques și ajung la 20 % în Ripollès.

Concedierile care fac obiectul prezentei solicitări sunt în mare parte, însă nu în totalitate, incluse în aceste cifre. Acelea care au loc după perioada de referință pentru solicitare nu sunt incluse, demonstrând astfel că impactul concedierilor din sectorul textil este mai mare decât o arată cifrele referitoare la șomaj și că există puține posibilități de reangajare în cadrul sectorului pentru lucrătorii concediați. Deoarece anumite comarques depind foarte mult de sectorul textil, impactul asupra economiilor locale va fi puternic. În Maresme, sectorul textil reprezintă peste 25 % din producția industrială locală. În Anoia, această proporție ajunge la 28,4 %.

În concluzie, în aceste circumstanțe, concedierile pot fi interpretate ca având un puternic efect negativ asupra economiei locale.

6. Din cei 1 720 de lucrători concediați, o parte și-a găsit un nou loc de muncă sau urmează cursuri de formare care nu țin de pachetul propus pentru finanțarea FEG. Prin urmare, Spania a decis să ofere asistență unui număr total de 1 100 de lucrători.

7. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, solicitarea a furnizat următoarele elemente: autoritățile spaniole au confirmat faptul că această contribuție financiară din FEG nu se substituie măsurilor de care sunt responsabile societățile în virtutea dreptului intern sau a acordurilor colective și a demonstrat că acțiunile respective oferă sprijin pentru lucrătorii individuali și nu trebuie folosite pentru a restructura societăți sau sectoare de activitate. Autoritățile spaniole au confirmat faptul că acțiunile eligibile nu primesc asistență din partea altor instrumente financiare comunitare.

În concluzie, pentru motivele enumerate mai sus, se propune aprobarea solicitării FEG/2008/005 ES/Cataluña depusă de Spania privind concedierile din întreprinderile implicate în activități de fabricare în diviziunea 13 din NACE (a doua revizuire) („fabricarea produselor textile”) din regiunea NUTS II Cataluña (ES51), deoarece s-au adus elemente de probă conform cărora aceste concedieri sunt rezultatul modificărilor majore din structura comerțului mondial care au condus la o gravă perturbare economică, afectând ocuparea forței de muncă și economia locală. A fost propus un ansamblu coordonat de servicii personalizate eligibile și din acesta, contribuția solicitată de la FEG este de 3 306 750 EUR.

FEG/2009/001 PT/Norte-Centro

8. Solicitarea autorităților portugheze a fost primită de Comisie la data de 23 ianuarie 2009. Solicitarea s-a bazat pe criteriile specifice de intervenție prevăzute la articolul 2 litera (b) din Regulamentul (CE) nr. 1927/2006 și a fost prezentată în termenul stabilit de 10 săptămâni, menționat la articolul 5 din regulamentul respectiv.

9. Portugalia a înaintat această solicitare în temeiul criteriilor de intervenție menționate la articolul 2 litera (b) din Regulamentul (CE) nr. 1927/2006, care prevede concedierea într-o perioadă de nouă luni a cel puțin 1 000 de salariați, într-o diviziune din NACE 2 REV 2, într-o regiune sau două regiuni învecinate la nivelul NUTS II. Cererea se bazează pe 1 588 de concedieri în 49 de societăți din diviziunea 13 din NACE (a doua revizuire) („fabricarea produselor textile”) în timpul perioadei de referință de nouă luni (de la 16 februarie la 15 noiembrie 2008). Din cele 49 de societăți cuprinse în solicitare, 39 sunt localizate în regiunea Norte (1 413 concedieri) și 10 în regiunea Centro (175 de concedieri). În cele zece săptămâni care au urmat perioadei de referință, au avut loc 138 de concedieri suplimentare în 17 din aceste întreprinderi.

10. Analiza legăturii dintre concedieri și modificările majore din structura comerțului mondial se bazează pe informațiile care urmează: conform afirmațiilor Portugaliei, concedierile urmează o tendință generală a industriei de îmbrăcăminte și a industriei accesoriilor din Comunitate de a delocaliza producția în țări cu costuri mai reduse, care nu sunt membre UE, precum China, India și Turcia.

Portugalia subliniază în continuare că, în conformitate cu EUROSTAT[4], regiunea din nordul Portugaliei este cea mai specializată din UE-27 în sectorul produselor textile și de îmbrăcăminte în ceea ce privește ocuparea forței de muncă – în această regiune, acest sector reprezintă peste 14 % din forța de muncă.

11. Statisticile EUROSTAT[5] privind comerțul exterior al UE-27, reproduse în tabelul de mai jos, oferă dovezi suplimentare ale creșterii importurilor de produse textile, creșterea procentului de importuri la 18,4 %, între 2004 și 2007, fiind de patru ori mai mare decât creșterea exporturilor.

Textile (milioane EUR) | 2004 | 2005 | 2006 | 2007 | creștere, în procente, 2004 / 2007 |

Importuri | 17,610 | 18,074 | 19,867 | 20,855 | 18,4 |

Exporturi | 18,537 | 18,482 | 19,218 | 19,380 | 4,6 |

Sold | 927 | 408 | -649 | -1,475 |

Principalul furnizor a fost China (o creștere de 66,8% între 2004-2007), urmată de alte economii emergente, precum Turcia (+20,7 %), India (+21,2 %) și Pakistan (+ 9,4 %). Această creștere se poate datora, în primul rând, expirării, la sfârșitul anului 2004, a Acordului multifibre al Organizației Mondiale a Comerțului. În 2007, China asigura 26 % din valoarea totală a importurilor de produse textile în Comunitate.

12. Repercusiunile la nivel local și regional sunt prezentate după cum urmează în solicitare:Solicitarea descrie impactul concedierilor asupra pieței regionale a muncii. Conform solicitării, se constată că, la nivel local, în noiembrie 2008, municipalitățile cele mai afectate de șomaj în sectorul produselor textile (de exemplu, Guimaraes cu 9,0 % și Santo Tirso cu 11,7 %) afișează rate ale șomajului mult mai ridicate decât media pentru partea continentală a Portugaliei (5,8 %) sau chiar pentru regiunea Norte în ansamblul său (7,0 %). În solicitare se adaugă că acele zone care depind foarte mult de producția textilă au puține alte oferte de locuri de muncă care sunt ușor accesibile pentru cei concediați. Dacă se ia ca exemplu șomajul în sectorul portughez al produselor textile, se observă că 97,8 % din cifra totală provine din regiunile Norte și Centro combinate.

Numărul persoanelor nou înregistrate ca șomeri în sectorul produselor textile a crescut în cele două regiuni, înregistrându-se creșteri deosebit de mari în iulie și septembrie 2008 (adică în cursul perioadei de referință), de 67,7 % și, respectiv, 49,1 % față de aceleași luni ale anului anterior.

În concluzie, în aceste circumstanțe, concedierile pot fi interpretate ca având un puternic efect negativ asupra economiei locale și regionale.

13. Autoritățile portugheze au estimat, pe baza experienței dobândite, că, din cei 1 504 de lucrători eligibili pentru a beneficia de măsurile FEG, este posibil ca aproximativ 30 % fie să găsească un alt loc de muncă fără să aibă nevoie de sprijinul măsurilor FEG, fie să se retragă de pe piața muncii. Prin urmare, pachetul de măsuri FEG este conceput pentru o medie de 1 000 de lucrători și este desfășurat de-a lungul perioadei de punere în aplicare.

14. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, solicitarea a furnizat următoarele elemente: autoritățile portugheze au confirmat faptul că această contribuție financiară din FEG nu se substituie măsurilor de care sunt responsabile societățile în virtutea dreptului intern sau a acordurilor colective. Autoritățile portugheze au dat asigurări că acțiunile respective oferă sprijin pentru lucrătorii individuali și nu vor fi folosite pentru a restructura societăți sau sectoare de activitate. Autoritățile portugheze au confirmat faptul că acțiunile eligibile nu primesc asistență din partea altor instrumente financiare comunitare.

În concluzie, pentru motivele enumerate mai sus, se propune aprobarea solicitării FEG/2009/001 PT/Norte-Centro depusă de Portugalia privind concedierile din 49 de societăți implicate în activități de fabricare într-un sector al NACE 13 (produse textile) din cele două regiuni învecinate din Portugalia, Norte și Centro (regiunile PT11 și PT16 din NUTS II), deoarece s-au adus elemente de probă conform cărora aceste concedieri sunt rezultatul modificărilor majore din structura comerțului mondial care au condus la o gravă perturbare economică, afectând ocuparea forței de muncă și economia locală. A fost propus un ansamblu coordonat de servicii personalizate eligibile și din acesta, contribuția solicitată de la FEG este de 832 800 EUR .

Finanțare

Bugetul anual total disponibil pentru FEG este de 500 de milioane EUR. A fost deja mobilizată suma de 3 384 300 EUR pentru solicitările anterioare din 2009, rămânând o sumă de 496 615 700 EUR.

Ajutoarele propuse de Comisie în cadrul acestui fond se bazează pe informațiile furnizate de solicitant.

Pe baza solicitărilor de sprijin din partea fondului prezentate de Spania și Portugalia, al căror sector al produselor textile a fost afectat, cuantumul total estimat al ansamblurilor coordonate de servicii personalizate care vor trebui finanțate este următorul:

(în EUR) |

Spania/Cataluña | 3 306 750 |

Portugalia/Centro-Norte | 832 800 |

Total | 4 139 550 |

După examinarea acestor cereri[6] și ținând cont de valoarea maximă care poate fi acordată din partea fondului, stabilită în conformitate cu articolul 10 din Regulamentul (CE) nr. 1927/2006, precum și de marja existentă pentru realocarea creditelor, Comisia propune mobilizarea FEG pentru o sumă totală de 4 139 550 EUR , care să fie acordată la rubrica 1a din cadrul financiar.

În urma acordării sprijinului, peste 25 % din suma maximă anuală afectată FEG va rămâne disponibilă pentru alocare în ultimele patru luni ale anului 2009, astfel cum prevede articolul 12 alineatul (6) din Regulamentul (CE) nr. 1927/2006.

Prin prezentarea acestei propuneri de mobilizare a fondului, Comisia inițiază procedura simplificată de discuție trilaterală, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două părți ale autorității bugetare cu privire la necesitatea utilizării fondului și cu privire la suma solicitată. Comisia invită prima dintre cele două părți ale autorității bugetare care ajunge la un acord cu privire la proiectul de propunere de mobilizare a fondului, la nivelul politic corespunzător, să informeze cealaltă parte și Comisia în legătură cu intențiile sale.

În cazul unui dezacord din partea uneia dintre cele două părți ale autorității bugetare, va fi organizată o reuniune formală trilaterală.

De asemenea, Comisia va prezenta o cerere de transfer în vederea înscrierii în bugetul 2009 a unor credite de angajament și de plată specifice, astfel cum prevede punctul 28 din Acordul interinstituțional din 17 mai 2006.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[7], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[8], în special articolul 12 alineatul (3),

având în vedere propunerea Comisiei[9],

întrucât:

(1) Fondul european de ajustare la globalizare (FEG) a fost creat pentru a furniza un sprijin suplimentar pentru lucrătorii concediați care suportă consecințele schimbărilor majore în structura comerțului mondial și a le acorda asistență pentru reintegrarea pe piața muncii.

(2) Acordul interinstituțional din 17 mai 2006 permite mobilizarea fondului în limita unui plafon anual de 500 de milioane EUR.

(3) La 29 decembrie 2008, Spania a prezentat o solicitare de mobilizare a FEG în ceea ce privește concedierile din sectorul produselor textile. Solicitarea îndeplinește condițiile pentru fixarea contribuțiilor financiare, astfel cum sunt enunțate în articolul 10 din Regulamentul (CE) nr. 1927/2006, în consecință Comisia propune mobilizarea unei sume de 3 306 750 EUR.

(4) La 23 ianuarie 2009, Portugalia a prezentat o solicitare de mobilizare a FEG în ceea ce privește concedierile din sectorul produselor textile. Solicitarea îndeplinește condițiile pentru fixarea contribuțiilor financiare, astfel cum sunt enunțate în articolul 10 din Regulamentul (CE) nr. 1927/2006, în consecință Comisia propune mobilizarea unei sume de 832 800 EUR.

(5) Prin urmare, FEG ar trebui să fie mobilizat pentru a oferi o contribuție financiară pentru solicitările depuse de Spania și Portugalia.

DECID:

Articolul 1

În cadrul bugetului general al Uniunii Europene pentru exercițiul financiar 2009, Fondul european de ajustare la globalizare este mobilizat pentru a oferi suma de 4 139 550 EUR în credite de angajament și de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la Bruxelles,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Regulamentul (CE) 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice, JO L 393, 30.12.2006, p. 1

[4] EUROSTAT, Statistics in Focus, 37/2008, http://epp.eurostat.ec.europa.eu/cache/ITY_OFFPUB/KS-SF-08-037/EN/KS-SF-08-037-EN.PDF, pagina 4.

[5] Deja citat în Comunicarea Comisiei privind solicitările de mobilizare a Fondului european de ajustare la globalizare, introduse de Italia [SEC(2008)2414], cuprinzând analiza efectuată de Comisie în privința acestor solicitări.

[6] Comunicarea Comisiei privind solicitările de mobilizare a Fondului european de ajustare la globalizare, introduse de Spania [SEC(2009)826] și Portugalia [SEC(2009)824], cuprinzând analiza efectuată de Comisie în privința acestor solicitări.

[7] JO C 139, 14.6.2006, p. 1.

[8] JO L 406, 30.12.2006, p. 1.

[9] JO C […], […], p. […].